Lood in stryd teen tyd vir WB-toernooi | Netwerk24
Deur Cobus Claassen 04 Maart 2019 14:47
Lood de Jager, Springbok-slot en kaptein van die Bulle, se Superrugby-seisoen is iets van die verlede.
'n Mens sou verwag dat daar ná Saterdag se voortreflike wegsege in die Superreeks oor die Leeus, geen sprake van 'n Blou Maandag by Loftus Versfeld sou wees nie.
'n Skouerbesering het Lood de Jager se seisoen kortgeknip. Foto: Gallo Images
Dié slegte nuus is egter 'n groot terugslag vir die Bulle se aanslag in dié kompetisie, terwyl die Springbok-bestuur ook op hete kole oor sy beskikbaarheid vir die Wêreldbeker-toernooi in Japan sal wees.
De Jager het verlede naweek sy skouer in Buenos Aires teen die Jaguares beseer en daar is aanvanklik aangedui dat hy net twee weke langs die kantlyn sal wees.
Die besering is erger as wat verwag is en hy sal vandeesweek geopereer word.
Alfons Meyer, uitvoerende hoof van die Blou Bulle Maatskappy (BBM), het bevestig dat De Jager nie weer vanjaar sal kan Superrugby speel nie.
Die Bulle se spandokter, Herman Rossouw, glo egter De Jager kan nog reg wees vir die WB-toernooi. Volgens hom sal sy hersteltydperk tussen vier en vyf maande wees. Dít beteken hy sal iewers in Julie weer kan speel. Die WB-toernooi begin in September.
Volgens Meyer is dit 'n terugslag vir die Bulle, maar is hy bemoedig deur die vertonings wat Eli Snyman en Jason Jenkins die afgelope naweek teen die Leeus gelewer het.
"Albei ons slotte, Eli en Jason, het baie goed teen die Leeus gespeel Saterdag en RG Snyman sal ook oor sowat drie weke weer kan speel."
De Jager het die laaste ruk groot teëspoed met beserings.
Hy het in Mei verlede jaar 'n borsspier geskeur toe die Bulle op Loftus met die Haaie kragte gemeet het.
Hy was voor die besering uitstekend op dreef in die Bulle se agttal.
Hoewel De Jager die daaropvolgende vyf maande geen rugby gespeel het nie, het die Springbok-afrigter, Rassie Erasmus, hom wel vir die jaareindtoer gekies.
Hy was 'n plaasvervanger in die toetse teen Engeland en Skotland, maar was verstaanbaar nie naby aan wedstrydskerp nie.
Sy herstel sal nou fyn deur Erasmus dopgehou word, want sou hy nie betyds wedstrydfiks wees nie, sal hy waarskynlik sy WB-planne moet wysig.
Indien fiks, is De Jager waarskynlik 'n seker keuse om die WB-groep saam met slotte soos Eben Etzebeth en Franco Mostert te haal.
Snyman behoort ook die WB-paal te haal ná sy goeie vertonings verlede jaar, terwyl die veelsydige Pieter-Steph du Toit ook op slot oorweeg kan word in die WB-toernooi. Sy voortreflike spel as steelkantflank sal dit egter 'n onwaarskynlike opsie maak.
Met onsekerheid oor De Jager, sal ander opkomende slotte nog meer motivering hê om ook 'n WB-kleim af te steek.
Spelers soos Jenkins en JD Schickerling (Stormers) sal gewis alles wil uithaal in vanjaar se Superrugby-reeks.